Kiremitliktepe-bakkene

Kiremitliktepe-bakkene er et skihoppanlegg i byen Erzurum i Tyrkia. Anlegget ligger i den nordlige delen av skiområdet i fjellet Palandöken, ved Atatürk-universitetets campus, ca. 4 km fra Erzurum sentrum. Hoppanlegget består av fem hoppbakker med størrelse K125 (HS140), K95 (HS109), K65, K40 og K20, og er det første store hoppanlegget i Tyrkia. Det ble brukt under vinter-universiaden 2011 og junior-VM 2012. Alle hoppbakkene i anlegget er utstyrt med plastmatter slik at de kan brukes også i sommerhalvåret.

Anlegget sto ferdig i september 2010 og ble tatt i bruk med kontinentalcuprenn i kombinert og spesielt hopp 18. og 19. desember 2010. Snømangel gjorde at bare K95-bakken kunne brukes ved den anledningen.

Sommeren 2014 ble hoppanlegget med alle de fem hoppbakkene sterkt skadet av jordras. Anlegget ble gjenoppbygd og ble brukt under europeisk ungdoms-OL (EYOF) i februar 2017.

Bakkerekorden i K125-bakken er 144 meter, satt av David Siegel (Tyskland) i kontinentalcupen 20. januar 2018. I K95-bakken er bakkerekorden 117,5 meter, satt av Timi Zajc (Slovenia) i mix-lagkonkurransen under ungdoms-OL 17. februar 2017.

Den første hoppbakken i Erzurum ble bygd i Kiremitliktepe-området på 1940-tallet, og i noen år framover var skihopping en populær sport i området. Etter en tid forfalt imidlertid bakken, og lite skjedde fram til byen ble tildelt vinter-universiaden 2011.

Viktige renn (skihopping)

Menn

Kvinner

Kilder
FIS Ski Jumping: Erzurum – Kiremittepe Ski Jump (besøkt 24. desember 2010)
FIS Ski Jumping: COC-M: Lack of snow in Erzurum (16. desember 2010, besøkt 24. desember 2010)
Erzurum 2011: Sports Venues (besøkt 24. desember 2010)

Hoppbakker i Tyrkia
Erzurum (provins)